Ալիս Հերց-Զոմմեր

Ալիս Հերց-Զոմմեր (, ), չեխոսլովակ և իսրայելցի դաշնակահարուհի, երաժշտական մանկավարժ, հուշագիր։

Կենսագրություն 
Ալիս Հերցը (ամուսնական ազգանունը՝ Զոմմեր) և նրա երկվորյակ քույրը՝ Մարիաննան, ծնվել են Պրահայում՝ առևտրական Ֆրիդրիխ Հերցի (1853—?) և նրա կնոջ՝ Սոֆյա Շուլցի (1868-1942) ընտանիքում։ Ալիսը սովորել է դաշնամուր նվագել իր ավագ քրոջ՝ Իրմայի (1892-1969) մոտ, իսկ ավելի ուշ՝ Վացլավ Շտեպանի և Պրահայի երաժշտության և թատրոնի գերմանական ակադեմիայում՝ Կոնրադ Անզորգի մոտ։ 1931 թվականին ամուսնացել է գործարար Լեոպոլդ Զոմմերի հետ (1905-1944), որը ևս սիրողական երաժիշտ էր։ Նրանց միակ որդին՝ Ռաֆայել Զոմմերը (1937-2001) դարձել է թավջութակահար։

Ալիսը 1943 թվականի հուլիսին ամուսնու և որդու հետ որպես հրեուհի տեղափոխվել է Թերեզիենշտադտի համակենտրոնացման ճամբար (որտեղից նրա ամուսինը ուղարկվել է Օսվենցիմ և մահացել է Դախաուում)։ Նրա ծնողները ավելի վաղ են ներկալվել և նույնպես մահացել են։ Խորհրդային զորքերի կողմից Թերեզիենշտադտի ազատագրումից հետո Ալիս Հերց-Զոմմերը վերադարձել է Պրահա, իսկ 1949 թվականին բնակություն է հաստատել Իսրայելում, որտեղ դասավանդել է Երուսաղեմի Ռուբինի անվան երաժշտության և պարի ակադեմիայում։ 1986 թվականից ապրել է Լոնդոնում։

2012 թվականին Կարոլայն Սթոսինգերը () Ալիս Հերց-Զոմմերի հետ զրույցների հիման վրա հրատարակել է «A Century of Wisdom: Lessons From the Life of Alice Herz-Sommer — the World’s Oldest Living Holocast Survivor» գիրքը, որը հետագայում վերահրատարակվել է 26 երկրներում։ Նա նաև դարձել է «Ալիսայի դաշնամուրը» (Melissa Müller, Reinhard Piechocki «Ein Garten Eden inmitten der Hölle», գերմաներեն, 2006) գրքի և «The Lady in Number 6» վավերագրական ֆիլմի հերոսուհին, որը 2014 թվականին «Օսկարի» է արժանացել։

Ալիսի քույրը՝ Իրման, 1914 թվականին ամուսնացել է փիլիսոփա և հրապարակախոս Ֆելիքս Վելչի հետ։

Ալիս Հերց-Զոմմերը մահացել է 2014 թվականի փետրվարի 23-ին, 110 տարեկան հասակում, Լոնդոնի հիվանդանոցում։

Սկավառակագրություն 
 Alice Herz-Sommer spielt Bach, Beethoven, Schubert, Chopin, Smetana, Debussy. 1960-ական թվականների (Շոպեն) և 1986—1995 թվականների ձայնագրություններ. AHS Records, 2006.
 Alice Sommer Herz — Everything is a Present. DVD. Naxos Deutschland GmbH, 2010.
 Alice Herz-Sommer spielt Schubert. Իսրայելական ռադիոյի ձայնագրություններ (1983). AHS Records, 2013.

Ծանոթագրություններ 

Չեխ երաժիշտներ
Հրեա երաժիշտներ
Հոլոքոստից փրկվածներ
Չեխ դաշնակահարներ
Բրիտանացի երկարակյացներ
Չեխ գրողներ
Հրեա գրողներ
Արտագաղթածներ
Երաժշտական մանկավարժներ